FI Euroopan unionin virallinen lehti C 82/7

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2011/C 82/07

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 ARTIKLASSA TARKOITETTU MUUTOSHAKEMUS

”VITELLONE BIANCO DELL’APPENNINO CENTRALE”

EY-N:o: IT-PGI-0117-1552-26.10.2009

SMM ( X ) SAN ( )

1. Eritelmän kohta, jota/kohdat, joita muutos koskee:

—  Tuotteen nimi — Tuotteen kuvaus — Maantieteellinen alue — Alkuperätodisteet — Tuotantomenetelmä —  Yhteys maantieteelliseen alueeseen — Merkinnät —  Kansalliset vaatimukset —  Muu (täsmennettävä)

2. Muutoksen/muutosten tyyppi:

— Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos/muutokset:

3.1 Tuotteen kuvaus:

On osoittautunut tarpeelliseksi määritellä uudelleen yksityiskohtaiset säännöt, joilla varmistetaan, että kyseinen tuote on peräisin jostakin yhtenäisen asiakirjan kohdassa 3.2 mainituista kolmesta rodusta (Chianina, Marchigiana ja Romagnola), sillä nautaeläinten tunnistamisen ja rekisteröinnin alalla voimassa olevien viitesääntöjen mukaan viimeksi mainitut tunnistetaan nykyisin yksinomaan kansallisen nautaeläinrekisterin tunnisteiden (Anagrafe Bovina Nazionale) perusteella. Kyseinen rekisteri perustettiin asetuksella (EY) N:o 1760/2000, joka tuli voimaan sen jälkeen, kun SMM-nimitys ”Vitellone bianco dell’Appennino centrale” oli rekisteröity 20 päivänä tammikuuta 1998 annetulla asetuksella (EY) 134/98.

Yhtenäisen asiakirjan kohdassa 3.2 on korjattu ainoastaan väriä koskevan parametrin määrittävä värisävyn arvo (H), sillä eritelmä ja yhteenveto, joiden perusteella nimitys oli hyväksytty, olivat sisältäneet pilkkuvirheen: ei siis 2,5 vaan 25, eikä 4,5 vaan 45. Eritelmässä oleva ilmaisu on selkeästi seurausta kirjoitusvirheestä, sillä värisävyn H vähimmäisarvo on 15 ja enimmäisarvo 60. Kyseiset parametrit eivät näin ollen voineet luonnollisestikaan olla 2,5 tai 4,5. Vitellone bianco dell'Appennino centrale -lihan laatuparametrit ovat siis pysyneet samoina.

3.2 Maantieteellinen alue – Alueen laajentaminen:

SMM-tuotteen ”Vitellone bianco dell’Appennino centrale” tuotantoalueen laajentamispyyntö kattaa koko Pistoian maakunnan sekä tietyt kunnat Roman, Latinan ja Casertan maakunnissa.

Kyseinen pyyntö perustuu ensisijaisesti tarpeeseen ottaa mukaan tuotantoalueet, joilla kasvatetaan perinteisesti rotuihin Chianina, Marchigiana ja Romagnola kuuluvia nautaeläimiä, joista kyseistä SMM-tuotetta saadaan. Kyseisen karjankasvatuksen pitkästä perinteestä laajentamispyynnön kohteena olevalla alueella on dokumentoitu maatalouden alueellisten tarkastuselinten (Ispettorati Provinciali all'Agricoltura, jotka kuuluivat aiemmin maa- ja metsätalousministeriön alaisuuteen) julkaisuissa, eläintautien torjuntatoimiin liittyvissä eläinlääkärintodistuksissa sekä seminaarien ja konferenssien pöytäkirjoissa, joista on saatu tietoja rotuihin Chianina, Marchigiana ja Romagnola kuuluvien nautaeläinten määristä 1950-, 1960 ja 1970-luvuilla Pistoian maakunnassa ja Roman, Latinan ja Casertan alueella sijaitsevissa vuoristokunnissa.

Maantieteellisen alueen laajentamista koskevan pyynnön kohteena olevien alueiden maaperä- ja ilmasto-ominaisuudet ja laidunmaat vastaavat nykyisen tuotantoalueen erityispiirteitä, ja niillä noudatetut karjankasvatusmenetelmät vastaavat Vitellone bianco dell’Appennino centrale -tuotteen tuotannossa nykyisin käytettäviä menetelmiä.

SMM-tuotteeseen Vitellone bianco dell'Appennino centrale käytettävän lihan maantieteellinen tuotantoalue sijaitsee Apenniinien vuoristoketjun tienoilla Keski-Italiassa, jossa vallitseva ekosysteemi on ilmastoltaan, lämmönvaihteluiltaan ja sademäärältään rajattu: alueen ympäristöolot ovat Apenniinien ja Välimeren ilmastolle tyypillisiä ja määräytyvät vuotuisen sademäärän (keskimäärin 1 200 mm ja poikkeuksellisina vuosina enintään 2 000 mm) ja vuotuisten keskilämpötilojen mukaan. Alueen keskilämpötila vaihtelee talven 0 °C:sta kesän 24 °C:seen siten, että alin lämpötila on – 10 °C ja korkein lämpötila voi ylittää 30 °C.

Alueelle tyypillinen maasto on kukkulaista ja vuoristoista. Alimmilla korkeusvyöhykkeillä vallitsevana maastotyyppinä ovat metsät, jotka antavat tilaa laitumille sitä mukaa, kun lähestytään Apenniinien vedenjakaja-aluetta, jossa maa on jaettu moniin pienehköihin palstoihin, joita käytetään eri tarkoituksiin (peltoalat, metsäalueet ja laitumet). SMM-tuotteeseen Vitellone bianco dell’Appennino centrale käytettävien, Chianina, Marchigiana ja Romagnola-rotuihin kuuluvien nautaeläinten kasvatus sekä jo määritellyllä maantieteellisellä alueella että kaikilla laajentamispyynnön kohteena olevilla alueilla on historiallisilta ja kulttuurisilta erityispiirteiltään hyvin samanlaista. Näille alueille on ominaista erityisesti se, että eläintiheys on hyvin alhainen – keskimäärin 25 eläintä tilaa kohden – ja syrjäisten seutujen kukkuloilla ja vuorilla harjoitettava karjankasvatus on laajaperäistä.

Eräiden maakuntien uudet nimet

Seuraavien maakuntien osalta on muuttunut ainoastaan nimi, joka on mukautettu uusien kansallisten säännösten mukaiseksi: Forlì on nykyisin Forlì-Cesena ja Pesaro on Pesaro-Urbino.

Fermon maakunta, joka kuului osana määriteltyyn tuotantoalueeseen kuuluvaan Ascoli-Picenon maakuntaan, muodostaa vastedes uuden maakunnan, joka perustettiin 11 päivänä kesäkuuta 2004 annetulla lailla. Tämä maakunta aloitti toimintansa 7 päivänä kesäkuuta 2009.

3.3 Alkuperätodisteet:

Eritelmän 7 artiklaa, joka ei sisältänyt mitään määräyksiä alkuperätodisteista ja jossa ei yksilöity valvontaelintä, on muutettu.

Siihen lisättiin alkuperätodisteita koskevat tiedot kaikkien tuotantovaiheiden ja kaikkien tuotealan toimijoiden osalta, kuten asetuksen (EY) N:o 510/2006 4 artiklassa ja asetuksen (EY) N:o 1898/2006 6 artiklassa säädetään.

3.4 Tuotantomenetelmä:

Syntymistä koskeva velvoite

Yhtenäisen asiakirjan kohdassa 3.5 on otettu käyttöön tuotantoalueella syntymistä koskeva velvoite.

Vitellone bianco dell’Appennino centrale -tuotteseen käytettävien eläinrotujen vieroitus tapahtuu melko myöhään, vasta kuuden–seitsemän kuukauden iässä. Tämä johtuu myös siitä, että vasikat syntyvät usein laitumella ja pysyttelevät lähellä emoaan mainittuun ikään saakka.

Vasikan syntyminen tuotantoalueen ulkopuolella johtaa näin ollen siihen, että se vieroitetaan liian aikaisin, millä on hyvin kielteistä vaikutusta vasikan hyvinvointiin, sen tuotantopotentiaaliin ja tuotteen lopullisiin ominaisuuksiin.

Johdonmukaisuutta on lisätty sen varmistamiseksi, että tuotanto ja teurastus tapahtuisi kokonaisuudessaan maantieteellisellä alueella, samalla kun jalostus, pakkaaminen ja myynti voivat tapahtua valvotusti kyseisen alueen ulkopuolella.

Lisäksi on tarkennettu, että kasvatuksen on tapahduttava tuotantoalueella, vaikka mainittu velvoite onkin jo olemassa.

Eläinten päivittäisen energiantarpeen vähimmäismäärät

Yhtenäisen asiakirjan kohdassa 3.4 täsmennetään rehuyksiköiden vähimmäismäärän erotus uros- ja naaraspuolisten eläinten välillä: naaraseläinten osalta mainittu vähimmäismäärä on pienempi ottaen huomioon, että naaraseläinten lihotus- ja kasvuominaisuudet poikkeavat urospuolisten eläinten ominaisuuksista, minkä vuoksi naaraseläinten energiantarve on pienempi kuin uroksilla.

Ruokintaa koskevat rajoitukset

Yhtenäisen asiakirjan kohdassa 3.4 on otettu käyttöön karjan ruokintaan liittyviä tiukempia rajoituksia, joilla estetään teollisuuden sivutuotteiden käyttö. Kyseinen käyttökielto on nyt ulotettu teurastusta edeltävien neljän kuukauden sijasta kaikkiin kasvatusvaiheisiin.

Teurastaminen

Yhtenäisen asiakirjan kohtaan 3.4 on lisätty tarkennus siitä, että eläimet on teurastamossa vietävä viipymättä teurastettaviksi tai sijoitettava yksittäiskarsinaan eläinten hyvinvointia koskevien sääntöjen mukaisesti. Tämä tarkennus on tarpeen, sillä kuljetusvaiheen stressitekijät, teurastusta edeltävä odotus, eläinten lastaaminen ajoneuvoihin ja niistä purkaminen heikentävät usein lopputuotteen laatua esimerkiksi lihan värin ja maun, puoliruhojen raakakypsymisen ja suuremman nestemäärän poistumisen suhteen.

Näistä syistä kyseiset ilmiöt on tarpeen voida minimoida varmistamalla, että eläimet teurastetaan asianmukaisissa, valvotuissa ja tuotantoalueella sijaitsevissa teurastamoissa. Teurastamoissa on lisäksi oltava tilat, jotka soveltuvat teurastusta edeltävään odotukseen, jotka ovat riittävällä tavalla varusteltuja ja riittävän suuria siten, että eläimet voidaan sijoittaa yksittäiskarsinoihin ja/tai erottaa toisistaan ja minimoida tällä tavoin eläimiä rasittavat psykofyysiset stressitekijät.

Ruhon sisä- ja ulkopuolisen rasvan poistamiskielto

Yhtenäisen asiakirjan kohdassa 3.5 kielletään ruhon sisä- ja ulkopuolisen rasvan poistaminen kokonaisuudessaan, jotta varmistetaan lihan optimaalinen raakakypsyminen ja suojataan sitä hapettumiselta raakakypsytyksen aikana. Vitellone bianco dell’Appennino centrale -tuotteeseen käytettävän lihan sisäinen rasvapitoisuus on alhainen, mikä edellyttää riittävän pitkää raakakypsytystä optimaalisen mureuden saavuttamiseksi.

Lihan ympärillä on kylmiöissä tapahtuvan raakakypsytyksen aikana oltava suojaava rasvakerros, jotta vältetään hapettumisilmiöt ja rasvattomien ruhonosien muuttuminen ruskeiksi.

Kun osa ulkoisesta rasvakerroksesta säilytetään puoliruhossa, joka viimeistellään jalostusvaiheessa pakkaamista tai suoramyyntiä varten, on mahdollista pitää yllä alhainen bakteerikanta, joka on tarpeen jalostus- ja pakkausvaiheen moitteettoman hallinnoinnin kannalta, erityisesti pakattaessa tuote tyhjiöpakkaukseen tai suojakaasuun.

Vähimmäiskypsytysaika

Raakakypsytys on välttämätöntä, jotta liha muuttuisi mureaksi ja maukkaaksi. Nämä ominaisuudet ovat tärkeitä lihan laadun määrittelyssä. Riittävä kypsytysaika on tarpeen, jotta proteiinit voidaan denaturoida entsyymiprosessien avulla ja tuote saadaan tällä tavoin optimoitua. Kypsytyksen kesto riippuu ruhonosasta.

Näistä syistä yhtenäisen asiakirjan kohdassa 3.5 on ollut tarpeen täsmentää, että urospuolisten eläinten ruhojen kypsytysaika vaihtelee etuneljännesten (vähintään 4 päivää) ja takaneljännesten (10 päivää) välillä.

3.5 Merkinnät:

Merkinnöissä annettavat lisätiedot

Yhtenäisen asiakirjan kohdassa 3.7 ilmaisu ”merkki” korvataan ilmaisulla ”merkintä”, jotta voidaan paremmin erottaa toisistaan tuotteen luonnehdinnan ja jäljitettävyyden varmistava, ruhoon lähtemättömästi lyötävä leima ja ”merkki”, jolla voi olla myös kaupallinen tehtävä.

”Merkin” kiinnittäminen on näin ollen korvattu ”merkinnällä”.

Yhtenäisen asiakirjan kohdassa 3.7 määrätään, että valvontaelin huolehtii kaikkia eläimiä koskevien tietojen merkitsemisestä ja rekisteröinnistä valvonta-asiakirjaksi kutsutulle sähköiselle lomakkeelle. Valvonta-asiakirja on sähköinen asiakirja, johon on viitattava vastaavuusvaatimusten noudattamisen varmistamiseksi, ja se talletetaan yksinomaan sähköisessä muodossa. Valvonta-asiakirjan rekisteröinnin jälkeen asiasta vastaava viranomainen lyö ruhoon edellä mainitun leiman.

Valvonta-asiakirjan on sisällettävä seuraavat tiedot, jotta voidaan varmistaa vastaavuusvaatimukset ja valvoa niiden noudattamista: eläimen tunnistusnumero (rekisterinumero), syntymätila, kasvatus- ja/tai lihotustilat, eläimen kuljetukset, syntymäaika, sukupuoli, teurastuspäivä ja teurastusta koskeva järjestysnumero, eläimen luokka, ruhon ja ruhonosan paino, ruhon lihakkuus ja rasvaisuus EY-luokittelun mukaisesti ja teurastuksen suorittaneen teurastamon nimi ja toimipaikka, ruhon leikanneen leikkaamon nimi ja toimipaikka, haltuunotetun tuotteen laji (ruho, puoliruho, kuudesosa, neljännes, yksittäiset ruhonosat tai sekalaiset ruhonosat), vastaanottajan nimi ja toimipaikka: teurastamo, leikkaamo, kaupallinen toimija; todistuksista vastaavan viranomaisen nimi.

Tällä tavoin on mahdollista määritellä järjestelmä, joka ulkopuolisen laitoksen suoran valvonnan alaisuudessa takaa kuluttajalle tuotteen täydellisen jäljitettävyyden eläimen syntymästä lihan viimeiseen jalostusvaiheeseen asti noudattaen täysimääräisesti yhteisön sääntöjä merkinnöissä annettavien pakollisten tietojen ja vapaaehtoisten lisätietojen suhteen.

Kaupan pitämistä varten hyväksytyt jalostus- ja pakkausjärjestelmät. Merkinnöissä annettavat lisätiedot

Markkinoiden ja jakelujärjestelmien kehityksen johdosta muita lihan jalostusjärjestelmiä kuin lihakaupassa suoritettavaa tuoreen lihan leikkausta on tarpeen organisoida ja säännellä. SMM-merkinnällä varustettua lihaa voidaan yhtenäisen asiakirjan kohdassa 3.7 kuvailtujen yksityiskohtaisten sääntöjen mukaisesti pitää kaupan pakattuina paloina edellyttäen, että kyseiset tuotteet pakataan valvotuissa leikkaamoissa, joissa on mahdollista kiinnittää jokaiseen pakkaukseen suojatun maantieteellisen merkinnän tunnus.

Mahdollisimman suuren avoimuuden ja kuluttajille annettavien oikeiden tietojen varmistamiseksi on katsottu välttämättömäksi antaa jäljitettävyyttä koskevien merkintöjen yhteydessä tietyt tiedot ja maininnat, jotka ovat välttämättömiä, jotta kuluttajille voidaan tarjota takeet SMM-tuotteesta Vitellone bianco dell’Appennino centrale, ja jotka täydentävät asetuksessa (EY) N:o 1760/2000 vaadittuja pakollisia jäljitettävyystietoja.

Yhtenäisen asiakirjan kohtaan 3.7 on sen vuoksi lisätty määräys siitä, että merkinnöissä on voimassa olevassa lainsäädännössä vaadittujen pakollisten tietojen lisäksi annettava seuraavat tiedot: viitenumero tai jäljitettävyyden takaava koodi, nimitys ”Vitellone Bianco dell’Appennino Centrale” ja/tai sen tunnus, ilmaisu ”Indicazione Geografica Protetta” (=suojattu maantieteellinen merkintä) ja/tai voimassa olevassa yhteisön lainsäädännössä säädetty yhteisön tunnus (voidaan käyttää kirjainsanaa ”IGP”) ja eläimen rotu.

Tätä muutosta ehdotetaan, jotta kuluttajalle voidaan taata tuotteen täydellinen jäljitettävyys eläimen syntymästä lihan viimeiseen jalostusvaiheeseen asti.

YHTENÄINEN ASIAKIRJA

NEUVOSTON ASETUS (EY) N:o 510/2006

”VITELLONE BIANCO DELL’APPENNINO CENTRALE”

EY-N:o: IT-PGI-0117-1552-26.10.2009

SMM ( X ) SAN ( )

1. Nimi:

”Vitellone bianco dell’Appennino centrale”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.1: Tuore liha

3.2 Kuvaus 1 kohdassa nimetystä tuotteesta:

Vitellone Bianco dell’Appennino Centrale -vasikanliha saadaan puhdasrotuisista Chianina, Marchigiana ja Romagnola -rotuihin kuuluvista tuotantoalueella syntyneistä ja kasvatetuista uros- ja naaraspuolisista 12–24 kuukauden ikäisistä eläimistä.

Eläinten on oltava valikoiduista karjoista syntyneitä, ja ne on merkittävä asianmukaisesti rodun puhtauden todistavaan kansalliseen kantakirjaan kuuluvaan nuorten eläinten rekisteriin. Tämä on lihan fysikaalisten ja aistinvaraisten ominaisuuksien määrittelyn kannalta tärkeä geneettinen näkökohta.

Ruhon paljaiden lihaosien värissä ei saa olla epänormaaleja muutoksia (violetinpunaista tai mustaan vivahtavaa väriä). Näkyvän rasvan väri ei saa olla likaisen keltaista, eikä siinä saa olla tummankeltaisia juovia.

Vitellone Bianco dell'Appennino Centrale -lihan keskimääräiset laatuominaisuudet ovat seuraavat:

— pH 5,2–5,8 — eteerisiä aineita (raakapainosta) alle 3 % — tuhkaa (raakapainosta) alle 2 % — proteiinia (raakapainosta) yli 20 % — kolesterolia alle 50 mg/100 g — tyydyttymättömien ja tyydyttyneiden rasvahappojen suhde yli 1,0 — kutistuminen kylmässä alle 3 % — kutistuminen kypsennettäessä alle 35 % — kovuusaste (raakana) alle 3,5 kg/cmq — kovuusaste (kypsänä) alle 2,5 kg/cmq — väri (päivänvalo 2 667 K) — L suurempi kuin 30 — C suurempi kuin 20 — H 25–45

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

Apenniinien ”valkoiseen” rotuun kuuluvia vasikoita ruokitaan vierottamiseen asti emolehmän maidolla. Sen jälkeen ravinto koostuu tuoreesta ja/tai säilötystä rehusta, joka on peräisin mainitulle maantieteelliselle alueelle ominaisilta luonnonniityiltä tai viljellyiltä niityiltä. Lisäksi on sallittua käyttää tiivisterehuja tai -rehuseoksia ja lisätä rehuihin kivennäisaineita ja vitamiineja.

Rehuannos on laskettava siten, että varmistetaan korkea tai keskimääräisen korkea ravintosisältö, ja enimmäismäärät ovat urosten osalta 0,8 rehuyksikköä/kg kuiva-ainetta ja naaraiden osalta 0,7 rehuyksikköä/kg kuiva-ainetta.

Eläimiä ei saa ruokkia teollisuuden sivutuotteilla.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Erityiset tuotantovaiheet, joiden on tapahduttava yksilöidyllä maantieteellisellä alueella, ovat syntymä, kasvatus – mukaan luettuna vierotus ja lihotus – ja teurastus.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Vitellone bianco dell’Appennino Centrale -vasikanliha on saatettava kulutukseen varustettuna erityismerkinnällä ”Vitellone Bianco dell’Appennino Centrale” IGP (Keski-Apenniinien valkoinen vasikanliha – SMM).

Valvontaelin huolehtii merkinnän tekemisestä teurastamossa.

Päällysmerkinnöissä on nimityksen ”Vitellone bianco dell’Appennino centrale” ja/tai sen tunnuksen lisäksi annettava seuraavat tiedot: viitenumero tai jäljitettävyyden takaava koodi, ilmaisu ”suojattu maantieteellinen merkintä” ja/tai voimassa olevassa yhteisön lainsäädännössä säädetty yhteisön tunnus (voidaan käyttää kirjainsanaa ”IGP”) ja eläimen rotu. Päällysmerkinnöissä voidaan antaa myös muita tietoja, joista määrätään valvonta-asiakirjassa. Viimeksi mainittu on sähköinen asiakirja, jota tarvitaan vastaavuusvaatimusten noudattamisen varmistamiseksi ja joka sisältää seuraavat tiedot: eläimen tunnistusnumero (rekisterinumero), syntymätila, kasvatus- ja/tai lihotustilat, eläimen kuljetukset, syntymäaika, sukupuoli, teurastuspäivä ja teurastusta koskeva järjestysnumero, eläimen luokka, ruhon ja ruhonosan paino, ruhon lihakkuus ja rasvaisuus EY-luokittelun mukaisesti, teurastuksen suorittaneen teurastamon nimi ja toimipaikka, ruhon leikanneen leikkaamon nimi ja toimipaikka, haltuunotetun tuotteen laji (ruho, puoliruho, kuudesosa, neljännes, yksittäiset ruhonosat tai sekalaiset ruhonosat), vastaanottajan nimi ja toimipaikka: teurastamo, leikkaamo, kaupallinen toimija; todistuksista vastaavan viranomaisen nimi.

Paloiteltu tuore tai pakastettu liha on pakattava esipakkaukseen, tyhjiöpakkaukseen tai suojakaasuun. Se voidaan saattaa myyntiin ainoastaan suljetuissa ja pakkausmerkinnöillä varustetuissa pakkauksissa. Pakkaaminen voi tapahtua ainoastaan siihen valtuutetuissa leikkaamoissa ja toimivaltaisen viranomaisen valvonnassa.

4. Maantieteellisen alueen tarkka rajaus:

Vitellone Bianco dell’Appennino Centrale -lihan maantieteellinen tuotantoalue käsittää Apenniinien vuoristoketjun tienoilla sijaitsevien maakuntien ja kuntien alueen Keski-Italiassa.

Tarkemmin sanottuna tuotantoalue koostuu seuraavana lueteltujen nykyisten maakuntien alueista: Bologna, Ravenna, Forlì-Cesena, Rimini, Ancona, Ascoli Piceno, Fermo, Macerata, Pesaro-Urbino, Teramo, Pescara, Chieti, L'Aquila, Campobasso, Isernia, Benevento, Avellino, Frosinone, Rieti, Viterbo, Terni, Perugia, Grosseto, Siena, Arezzo, Firenze, Prato, Livorno, Pisa, Pistoia, Roma (ainoastaan seuraavat kunnat: Arcinazzo Romano, Camerata Nuova, Cervara di Roma, Jenne, Mazzano Romano, Ponzano Romano, Sant’Oreste, Subiaco, Vallepietra, Vallinfreda, Vivaro Romano), Latina (ainoastaan seuraavat kunnat: Campodimele, Castelforte, Fondi, Formia, Itri, Lenola, Minturno, Monte San Biagio, Prossedi, Roccasecca dei Volsci, Santi Cosma e Damiano, Sonnino, Spigno Saturnia) ja Caserta (ainoastaan seuraavat kunnat: Ailano, Alife, Alvignano, Baia e Latina, Bellona, Caianello, Caiazzo, Calvi Risorta, Camigliano, Capriati a Volturno, Castel Campagnano, Castel di Sasso, Castello del Matese, Ciorlano, Conca della Campania, Dragoni, Fontegreca, Formicola, Francolise, Gallo Matese, Galluccio, Giano Vetusto, Gioia Sannitica,Letino, Liberi, Marzano Appio, Mignano Monte Lungo, Pastorano, Piana di Monte Verna, Piedimonte Matese, Pietramelara, Pietravairano, Pignataro Maggiore, Pontelatone, Prata Sannita, Pratella, Presenzano, Raviscanina, Riardo, Rocca D'Evandro, Roccaromana, Rocchetta e Croce, Ruviano, San Gregorio Matese, San Pietro Infine, San Potito Sannitico, Sant'Angelo d'Alife, Sparanise, Teano, Tora e Piccilli, Vairano Patenora, Valle Agricola, Vitulazio).

5. Yhteys maantieteelliseen alkuperään:

5.1 Maantieteellisen alueen erityisyys:

Apenniinit muodostavat ilmastoltaan, lämmönvaihteluiltaan ja sademäärältään rajatun ekosysteemin. Nämä olosuhteet yhdessä pinnanmuodon ja maaperän kanssa aiheuttavat laitumille eläinten ravinnoksi vaihtelevan ja erityislaatuisen kasviston, josta eläimet saavat erittäin tärkeitä ainesosia, kuten aromaattisia öljyjä ja pigmenttejä.

Alueelle tyypillinen maasto on kukkulaista ja vuoristoista. Alimmilla korkeusvyöhykkeillä vallitsevana maastotyyppinä ovat metsät, jotka antavat tilaa laitumille sitä mukaa, kun lähestytään Apenniinien vedenjakaja-aluetta, jossa maa on jaettu moniin pienehköihin palstoihin, joita käytetään eri tarkoituksiin – peltoaloiksi, metsäalueiksi ja laitumiksi.

Alueen ympäristöolot ovat Apenniinien ja Välimeren ilmastolle tyypillisiä ja määräytyvät vuotuisen sademäärän (keskimäärin 1 200 mm ja poikkeuksellisina vuosina enintään 2 000 mm) ja vuotuisten keskilämpötilojen mukaan. Alueen keskilämpötila vaihtelee talven 0 °C:sta kesän 24 °C:seen siten, että alin lämpötila on –10 °C ja korkein lämpötila voi ylittää 30 °C.

5.2 Tuotteen erityisyys:

Proteiinipitoisuus sekä tyydyttymättömien ja tyydyttyneiden rasvahappojen välinen suhde ovat tärkeitä seikkoja Vitellone Bianco dell'Appennino Centrale -vasikanlihan laatuominaisuuksien arvioinnissa.

Kyseisessä vasikanlihassa, myyntipisteessä leikattu liha mukaan luettuna, ei tapahdu nopeaa tummumista, mikä puolestaan vähentää huomattavasti jalostusvaiheen hävikkiä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Maantieteellisen alueen ja tuotteen välinen yhteys perustuu geneettiseen perimään, eläinten pitotapaan ja ilmasto-olosuhteisiin.

Pitomenetelmät perustuvat ensi sijassa perinteisten parsi- tai vapaaparsijärjestelmien käyttöön lihotusvaiheessa, ja kasvatus- ja lihotusvaiheessa käytetään pääosin tilalla tuotettua rehua. Suurin osa tiloista käyttää niin sanottua ”integroitua järjestelmää”, jonka mukaan siitoslehmistä tilalla syntyneet vasikat pidetään tilalla siihen asti, kun ne saavuttavat teuraspainon.

Tuotteen tärkeimmät ominaisuudet syntyvät paikallisten, vuosisatojen ajan asianomaisella määritellyllä alueella perinteisten ja vakiintuneiden tuotantomenetelmien mukaisesti kasvatettujen kolmen lihakarjarodun käyttämisestä.

Ympäristötekijät vaikuttavat lihaan paitsi aistinvaraisten ominaisuuksien, myös lihasmassan, sidekudosten ja rasvan osalta. Koska eläimet elävät suurimmaksi osaksi vapaudessa, niiden biologinen elinkaari on tiukasti sidoksissa maantieteelliseen ympäristöön.

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

Hallitus on aloittanut asetuksen (EY) N:o 510/2006 5 artiklan 5 kohdassa tarkoitetun menettelyn julkaisemalla 15 päivänä heinäkuuta 2009Italian tasavallan virallisen lehden numerossa 162 ehdotuksen suojatun maantieteellisen nimityksen ”Vitellone bianco dell’Appennino centrale” hyväksymiseksi.

Eritelmän täydellinen teksti on saatavissa internet-osoitteessa joko seuraavan linkin kautta:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai

menemällä suoraan ministeriön www-sivuille (http://www.politicheagricole.it) ja valitsemalla sieltä ”Prodotti di Qualità” (vasemmalla) ja sen jälkeen ”Disciplinari di Produzione all'esame dell'UE [regolamento (CE) n. 510/2006]”.

(1) EUVL L 93, 31.3.2006, s. 12.